Telkimine kõrgmägedes. Jaan Künnapi foto
**Telkimine** on vabas õhus harrastatav tegevus. Lahkutakse linnapiirkondadest, kodupiirkonnast või tsivilisatsioonist ja nauditakse loodust, veetes ühe või mitu ööd õues. Sageli külastatakse riigiparke, muid avalik-õiguslikke looduslikke alasid ja eraomandis olevaid laagriplatse. Telkimine on paljude maailma noorteorganisatsioonide, näiteks skautluse, oluline osa- seda kasutatakse iseseisvuse ja meeskonnatöö õpetamiseks. Telkimist kasutavad ka odava majutusviisina inimesed, kes käivad suurtel vabaõhuüritustel nagu spordikoosolekud ja muusikafestivalid. 

Telkimine Hornbilli festivalil

Ajalugu
-------

1908. aastal kirjutas Thomas Hiram Holding raamatu "*The camper's handbook*". Tema kirg telkimise vastu tulenes lapsepõlvest: 1853. aastal sõitis ta 300 liikmelise seltskonnaga vagunrongiga mööda Ameerika Ühendriikide preeriaid, läbides umbes 1900 km. 1877. ja 1878. aastal tegi ta kanuumatka mööda Šotimaad. Nendest reisidest kirjutas Thomas Hiram Holding kaks raamatut. Hiljem telkides kasutas ta sõiduvahendina jalgratast ning 1898. aastal kirjutas ta raamatu "Cycle and camp".
Holding asutas 1901. aastal maailma esimese matkaklubi- Jalgrattamatkajate Ühingu. 1907. aastaks oli see ühinenud paljude teiste klubidega moodustades Suurbritannia ja Iirimaa matkaklubi. 1909. aastal sai Robert Falcon Scottist selle klubi esimene president.

Telkimise tüübid
----------------

Telkimine on populaarne võimalus nautida loodust. Telkimise tüübid on: 

* Kanuu / kajakiga matkamine. See vorm sarnaneb seljakoti ja mootorratta matkale, ainus erinevus on see, et kanuud või kajaki kasutatakse transpordivahendina raskuse kandmiseks. Piiratud ruumi ja kaalu tõttu on telkimise mugavused piiratud.
* Jalgratta- ja mootorrattamatkad. Sõiduvahendile pannakse kergekaaluline matkavarustus. Sellise vormi eeliseks on võimalus läbida pikemaid vahemaid, aga varustuse mahutavus on väike.
* Seljakotimatk. Kaalu ja ruumi tõttu on telkimise mugavused piiratud. Läbitakse erinevaid maastikke ja ööbitakse piirkonnas, mis jääb matkateele.
* ATV matk. Sarnaneb kanuu, mootorratta ja seljakotireisiga, aga vahe on selles, et ATV-le saab laadida rohkem varustust, mistõttu on telkimine mugavam.
* Talvine telkimine. Hooajaline telkimise võimalus, mis nõuab rohkem ettevalmistusi ja ellujäämistreeninguid.

Telkimine Ararati mäel
* Glämping. Seda tüüpi telkimine on nagu ööbimine kuurordis sisaldades kõiki mugavusi: luksuslikud telgid ja magamiskohad on valmis, sööki valmistavad kokad.

Caravan and camping site, Parc Cwm Darran - geograph.org.uk - 1880764

Telkimisvarustus
----------------

Enamikul telkimisaladel on piknikulaud, parkimiskohad ning maa telgi püstitamiseks, lisaks võib olla ka ühiskasutatav tualett ja voolava vee kasutamise võimalus. Kui valmistud telkimiseks, siis asjade pakkimisel on mõistlik teha nimekiri vastavalt sellele, millise varustusega telkimisalale minnakse, et midagi ei ununeks maha. 
Põhilised asjad, mis võiks kaasas olla:

* telk;
* magamiskott;
* matkale kaasavõtmiseks mõeldud väike padi;
* pealamp või taskulamp lisapatareidega;
* matkatoolid ja -lauad juhuks, kui puudub piknikuala;
* prügikott;
* ilmastikule vastavad riided;
* esmaabitarbed;
* suvisel ajal päikesekaitsekreem ja putukatõrjevahend;
* kui on plaan ka kohapeal süüa teha, oleksid vajalikud tikud, grilli, potid/pannid, pudeli- ja konserviavaja, taldrikud, tassid, söögiriistad.

Telkimine Eestis
----------------

Eestis on hea telkida, sest siin on randu, üle 1500 saare, sisemaalt võib leida iidseid metsamaid, suurepäraseid järvi ja sajandeid vanu losse. Eestis on telkimine ja lõkke tegemine seaduslik, aga järgida tuleb riigi poolt kehtestatud reegleid. Erinevate piirkondade jaoks on kehtestatud tuleohu indeks, mida saab kontrollida Eesti Ilmateenistuse veebisaidilt. Lõkkeid on lubatud teha selleks ettenähtud lõkkekohtades, tule tegemiseks võib kasutada mahakukkunud oksi. Veendumaks, et telgid on paigutatud vastavalt seadusele, on mõistlik ööbida nendel maadel, mis on riigiomandis, välja arvatud rahvuspargid ja sõjaväe tsoon. 

Need telkimisalad, mida haldab Riigimetsa Majandamise Keskus (RMK) on leitavad siit. 
RMK poolt kehtestatud reeglid telkijatele: 

* ärge jätke jälgi endast;
* ärge häirige nii lähedal asuvate elanike kui ka kaastelkijate rahu;
* koristage prügi enda järelt;
* ennast ja nõusid tuleks pesta kuival maal mitte veeallikates;
* kasutada tuleb ettenähtud matkaradu, mitte teha uusi, sest see võib tekitada erosiooni.

Viited
------

1. ↑  "Camping". *Definitions*. Vaadatud 26.04.2021.
2. ↑  Ryalls, Alan. "Camping". *Britannica*. Vaadatud 21.04.2021.
3. ↑  "The many forms of camping". *Outdoorhub*. Vaadatud 21.04.2021.
4. ↑  "Camping checklist". *REI Expert Advice*. Vaadatud 21.04.2021.
5. ↑  "Wild (free) camping in Estonia: Is it legal, rules, and tips". *Wandering Our World*. Vaadatud 21.04.2021.

Välislingid
-----------

* Eesti Ilmateenistus
* RMK telkimisalad